ALLA กวาดกำไรครึ่งปีแรก 24 ลบ. โชว์ Backlog แน่น 317 ลบ.หนุนผลงานปีนี้โตต่อเนื่อง
ALLA กวาดกำไรครึ่งปีแรก 24 ลบ. โชว์ Backlog แน่น 317 ลบ.หนุนผลงานปีนี้โตต่อเนื่อง
7 ส.ค. 2563

นายองอาจ ปัณฑุยากร ประธานเจ้าหน้าที่บริหาร บริษัท ออลล่า จำกัด (มหาชน) หรือ ALLA เปิดเผยว่า ผลการดำเนินงานประจำครึ่งปีแรกของปี 2563 บริษัทฯ มีกำไรสุทธิอยู่ที่ 24.06 ล้านบาท เพิ่มขึ้น 54% จากช่วงเดียวกันของปีก่อนที่มีกำไรสุทธิอยู่ที่ 15.65 ล้านบาท
โดยกำไรสุทธิที่เพิ่มขึ้นของบริษัทฯ มาจากการส่งมอบงานเครนที่เป็นงานเฉพาะ และต้องใช้เทคนิคทางด้านวิศวกรรมสูง ประกอบกับการบริหารจัดการต้นทุนอย่างมีประสิทธิภาพ ส่งผลให้บริษัทฯ มีอัตรากำไรสุทธิอยู่ที่ 11% สำหรับไตรมาสที่ 2 และครึ่งปีแรกของปี 2563 เพิ่มสูงขึ้นจากช่วงเดียวกันของปีก่อน
ขณะเดียวกันบริษัทยังคงได้รับคำสั่งซื้อจากลูกค้าอย่างต่อเนื่อง โดยมีมูลค่างานที่ยังไม่ได้ส่งมอบ หรือ Backlog ณ สิ้นไตรมาส 2 ปี 2563 จำนวน 317 ล้านบาท ซึ่งเพิ่มสูงขึ้น 12% เมื่อเทียบกับสิ้นปี 2562 ซึ่งจะสามารถทยอยรับรู้รายได้ตั้งแต่ครึ่งปีหลังของปีนี้ไปจนถึงปีหน้า
และที่สำคัญบริษัทฯ ยังมีฐานะทางการเงินที่แข็งแกร่งโดยมีกระแสเงินสดอยู่ในระดับที่สูง มีอัตราส่วนหนี้สินต่อทุน หรือ D/E ที่ต่ำอยู่ที่ 0.25 เท่า และมีอัตราส่วน P/E อยู่ที่ 6.63 เท่า และ P/BV อยู่ที่ 0.85 เท่า รวมถึงมี Dividend Yield ที่สูงถึง 8.06%
ทั้งนี้บริษัทฯ ยังได้เดินหน้าเสริมความแข็งแกร่งของธุรกิจด้วยการเพิ่มทีมงานขาย วิศวกรงานขาย  ที่มีความสามารถ และประสบการณ์ สำหรับรองรับการขยายธุรกิจทั้งในประเทศ
“โดยที่ภาพรวมในช่วงครึ่งปีแรก มีผลประกอบการที่ดีขึ้น ซึ่งเรายังคงเดินหน้ารักษาการเติบโตให้เกิดขึ้นอย่างต่อเนื่อง ถึงแม้จะมีสถานการณ์การแพร่ระบาดของเชื้อไวรัสโคโรนา 2019 (COVID-19) อาจจะมีผลกระทบบ้างแต่เราก็ยังมีภาพรวมที่ดีอยู่ เพราะเรายังคงรับงานได้อย่างต่อเนื่อง มี Backlog เข้ามาเพิ่มเติมหลังจากที่รับรู้รายได้ไปแล้ว ซึ่งก็ถือว่าการเติบโตในช่วงที่ผ่านมาเป็นที่น่าพอใจ และที่สำคัญเราได้เสริมทีมงานด้านงานขาย ที่มีความสามารถ และประสบการณ์ เพื่อขยายธุรกิจทั้งในประเทศ ซึ่งทีมงานเหล่านี้ถือเป็น GEN ต่อไปที่จะเข้ามามีบทบาทในการเติบโตของเราในอนาคต” นายองอาจ กล่าว